KIRJALLINEN KYSYMYS E-0715/00

esittäjä(t): Glyn Ford (PSE) komissiolle

(17. maaliskuuta 2000)

Aihe: Kolmansissa maissa asuvat etniset yrittäjät

Mitä toimenpiteitä komissio on valmistelemassa, jotta sellaisten etnisten yrittäjien, joiden asuinpaikka on kolmansissa maissa, olisi helpompaa toimia EU:n alueella?

Frederik Bolkesteinin komission puolesta antama vastaus

(26. toukokuuta 2000)

Komissio tiedottaa arvoisalle parlamentin jäsenelle, että jäsenvaltiot ovat käynnistäneet useita Employment-aloitteen Integra-osaan liittyviä hankkeita, jotka kohdistuvat yhteisön alueella asuviin yhteisön ulkopuolisten maiden kansalaisiin tai etniseen vähemmistöön kuuluviin henkilöihin. Suhteettoman suuri osa työttömistä ja työntekijöistä, joilla on epävarma ja vähäistä koulutusta edellyttävä työpaikka, kuuluu näihin ryhmiin. Kuitenkin vain harvoissa näistä hankkeista keskitytään yrittäjyyteen. Myös Employment-aloitteen Now-osaan liittyy hankkeita, joilla tuetaan naisia yleensä ja myös etnisiin vähemmistöihin kuuluvia naisia yrityksen perustamisessa.

Uudella Equal-yhteisöaloitteella, jonka päälinjat hyväksyttiin 14. huhtikuuta 2000(1), on tarkoitus vastustaa kaikenlaista työmarkkinoihin liittyvää syrjintää ja eriarvoisuutta. Aloitteen pääteemoja on tehdä yrityksen perustaminen mahdolliseksi kaikille.

Kun puhutaan yrittäjänä toimimisesta yleensä, on tehtävä ero oikeushenkilönä toimivan yrityksen ja luonnollisena henkilönä toimivan yrittäjän välillä.

Siitä lähtien, kun yhteisön ulkopuolisen maan kansalainen on laillisesti perustanut yhtiön, jonka sääntömääräinen kotipaikka, keskushallinto tai päätoimipaikka on jonkin jäsenvaltion alueella, yhtiön lasketaan kuuluvan jäsenvaltioon EY:n perustamissopimuksen 48 artiklan (ent. 58 artiklan) nojalla. Yhtiötä koskee lisäksi sijoittautumisoikeus (EY:n perustamissopimuksen 43 artikla, ent. 52 artikla) ja palvelujen tarjoamisen vapaus (EY:n perustamissopimuksen 49 artikla, ent. 59 artikla) sisämarkkinoilla. Yhteisön säännöstössä ei kuitenkaan säädetä oleskelua koskevista edellytyksistä, jotka koskevat yhtiön johtajana tai osakkaana toimivaa yhteisön ulkopuolisen maan kansalaista. Näitä edellytyksiä säännellään edelleen kansallisilla säädöksillä. EY:n perustamissopimuksen uuden IV osaston pohjalta on mahdollista antaa yhteisön säännöksiä yhteisön ulkopuolisten maiden kansalaisten maahantuloa ja oleskelua koskevista edellytyksistä palkkatyötä tai itsenäistä ammatinharjoittamista varten (63 artiklan 3 kohdan a alakohta) sekä oikeuksista,

joiden mukaisesti jäsenvaltiossa laillisesti oleskelevat yhteisön ulkopuolisten maiden kansalaiset saavat oleskella muissa jäsenvaltioissa (63 artiklan 4 kohta). Komission esittämässä ja neuvoston 27. maaliskuuta 2000 vahvistamassa tulostaulussa(2) kerrotaan, että yhteisön ulkopuolisten maiden kansalaisten hyväksymistä tutkitaan parhaillaan, jotta komissio voi antaa aiheesta direktiiviehdotuksia.

EY:n perustamissopimuksen 43 artiklan mukainen sijoittautumisoikeus ei kuitenkaan koske yrittäjää, joka on yhteisön ulkopuolisen maan kansalainen, silloin kun hän toimii jäsenvaltiossa jo laillisesti oleskelevana luonnollisena henkilönä. Neuvosto voi sen sijaan EY:n perustamissopimuksen 49 artiklan 2 kohdan nojalla ulottaa palvelujen tarjoamisen vapauden koskemaan myös palvelujen tarjoajia, jotka ovat yhteisön ulkopuolisen maan kansalaisia ja laillisesti sijoittautuneet jonkin jäsenvaltion alueelle. Komissio esitti helmikuussa 1999 ehdotuksen neuvoston direktiiviksi(3), joka koskee rajat ylittävän palvelujen tarjoamisen vapauden laajentamista koskemaan yhteisöön sijoittautuneita kolmansien maiden kansalaisia. Parlamentti suhtautui kuulemismenettelyssä ehdotukseen myönteisesti (ks. Berger'n mietintö(4)) sillä ehdolla, että siihen tehdään joitakin erityisesti valeammatinharjoittajia koskevia tarkistuksia. Parlamentti esitteli kantansa 3. helmikuuta 2000, ja komissio antaa muutetun ehdotuksen mahdollisimman pian.

Lisäksi on syytä muistuttaa, että komissio on esittänyt yleisemmällä tasolla 13 artiklaan perustuvan toimenpidepaketin, johon kuuluu esimerkiksi ehdotus direktiiviksi rodusta tai etnisestä alkuperästä riippumattoman yhtäläisen kohtelun periaatteen täytäntöönpanost(5) Parlamentti hyväksyi kyseistä direktiiviehdotusta koskevan Buitenwegin mietinnön 18. toukokuuta 2000.

(1) KOM(2000) 853.

(2) Tulostaulu vapauteen, turvallisuuteen ja oikeuteen perustuvan alueen toteutumisen seuraamiseksi Euroopan unionissa. KOM(2000) 167 lopullinen, 24.3.2000.

(3) EYVL C 67, 10.3.1999.

(4) Berger'n mietintö, 2.2.2000 (A5-0012/00).

(5) KOM(1999) 566.